În postarea publicată, ministerul a amintit că în cadrul programului Energie Solară Plus (Napenergia Plusz), Guvernul Ungariei oferă o contribuţie de până la 5 milioane de forinţi (12 000 de euro) per gospodărie pentru achiziţionarea şi instalarea simultană a unui sistem de panouri fotovoltaice şi a unei unităţi de stocare a energiei. Cei ai căror dosare vor fi acceptate trebuie să acopere din resurse proprii doar o treime din costuri, cea mai mare parte a acestora fiind suportată de stat. Săptămâna trecută au demarat deja şi plăţile din cadrul programului care însumează granturi de 75 de miliarde de forinţi (193,5 milioane de euro).
În prezent, în curs de prelucrare se mai află peste 5000 de cereri de finanţare. Este deja sigur că deşi la momentul lansării apelului de proiecte s-a vorbit de 15 000 de gospodării, în final, de sprijin în cadrul programului vor beneficia mai multe locuinţe, a anunţat Ministerul Finanţelor din Ungaria.
Potrivit unor statistici recente, în Ungaria funcţionează aproape 267 000 de centrale electrice casnice, de mici de dimensiuni. Sistemele solare, care funcţionează în cea mai mare parte pe acoperişurile caselor familiale, contribuie şi ele, în mare măsură, la faptul că în Ungaria, mai mult de jumătate din capacitatea de generare a energiei este, deja, asigurată din surse regenerabile. Ponderea surselor de energie curată, care în 2015 a fost sub 10%, a crescut în această primăvară la peste 50% în capacitate brută instalată a sistemului electric. Nouă zecimi din ponderea surselor regenerabile provine din centralele solare industriale şi casnice, a relatat ministerul.
Datorită programului guvernamental, familiile maghiare îşi pot folosi propriile echipamente pentru a produce energie verde, pe care o pot stoca şi pentru consum ulterior. Prin utilizarea flexibilă, capacitatea acestora de a fi autosuficiente este fortificată, iar factura la energie electrică este redusă, a mai subliniat ministerul.
Într-o continuare a programului, care se află în curs de pregătire, va fi posibilă şi achiziţionarea, cu sprijin guvernamental, a unor unităţi moderne de stocare a energiei pentru panourile solare puse în funcţiune în urmă cu mai bine de zece ani, a mai explicat ministerul.